ประมวลข่าวทั่วไทยประจำวันที่   9  สิงหาคม 2561
ประมวลข่าวทั่วไทยประจำวันที่   9  สิงหาคม 2561  
  การเมือง/มั่นคง 
 นายกรัฐมนตรี ห่วงการแสดงความเห็นบนโลก       โซเชียล ขอทุกคนช่วยกันประคับประคองประเทศ    
พลเอก ประยุทธ์ จันทร์โอชา นายกรัฐมนตรี กล่าวในระหว่างเป็นประธานในงานมอบรางวัลทุนหมุนเวียนดีเด่น ประจำปี 2561 ถึงการแสดงความเห็นผ่านโซเชียล ที่ขณะนี้มีความรุนแรงมากขึ้น บางครั้งไม่มีความปรองดองและแบ่งเป็นสองฝ่ายเสมอ ทั้งที่เห็นด้วยและไม่เห็นด้วย ทั้งนี้ตนเองไม่อยากอ่านสิ่งเหล่านี้ แต่จำเป็นต้องอ่านเพื่อนำมาเป็นข้อมูลในการแก้ปัญหา
  นายกรัฐมนตรี ย้ำอีกว่าส่วนตัวไม่มีความขัดแย้งกับใคร วันนี้ต้องแก้ปัญหาให้ไปในทางที่ถูกต้องเหมาะสม  ไม่อยากให้เกิดความขัดแย้งและตนเองต้องเข้าไปตัดสิน แต่วันนี้ต้องเดินหน้าเตรียมสู่การเลือกตั้งในอนาคต โดยขอให้ช่วยกันประคับประคองประเทศ ไปกับรัฐบาลที่จะทำหน้าที่ให้ดีที่สุด  
  กระทรวงมหาดไทย รวมแอปพลิเคชันให้บริการของหน่วยงานไว้ในแอปพลิเคชันเดียว คาดว่าจะเปิดตัวเดือนกันยายน 2561  
 นายบุญธรรม เลิศสุขีเกษม รองปลัดกระทรวงมหาดไทย ประชุมคณะทำงานขับเคลื่อนมหาดไทย 4.0 ครั้งที่ 3/2561 โดยได้ชี้แจงว่า กระทรวงมหาดไทยให้ความสำคัญการพัฒนาไปสู่การเป็นมหาดไทย 4.0 ซึ่งขณะนี้ทุกหน่วยงานได้ดำเนินการสำรวจระบบการให้บริการของหน่วยงานผ่านแอปพลิเคชัน ทั้งระบบในเว็บไซต์และมือถือ เพื่อเร่งพัฒนาต่อยอดจัดทำแอปพลิเคชัน รวมระบบการให้บริการของหน่วยงานในสังกัดกระทรวงมหาดไทยผ่านโมบายแอปพลิเคชัน คาด จะเปิดตัวแอปพลิเคชันรวมระบบ การให้บริการของกระทรวงมหาดไทยในระยะแรก เพื่อให้บริการหมายเลขติดต่อหน่วยงานและการรับเรื่องร้องเรียนจากการให้บริการหน่วยงานในสังกัดกระทรวงมหาดไทย ภายในเดือนกันยายน 2561
 ทั้งนี้ ในปัจจุบันหน่วยงาน กรม รัฐวิสาหกิจในสังกัดกระทรวงมหาดไทย ได้ดำเนินการสำรวจแอปพลิเคชันที่มีอยู่ ซึ่งสามารถใช้งานผ่านระบบมือถือได้ 17 แอปพลิเคชัน อาทิ ตรวจสอบข้อมูลบัตรแรงงานต่างด้าว และระบบ DOPA Plus บริการข้อมูลเบื้องต้นของกรมการปกครอง การให้บริการ ข้อมูลสาธารณภัยของกรมป้องกันและบรรเทาสาธารณภัย เป็นต้น
 นอกจากนี้ ยังเร่งจัดทำ “รหัสกลางมาตรฐานการปกครอง” เพื่อเชื่อมต่อฐานข้อมูลแต่ละหน่วยงานของกระทรวงมหาดไทย และจะพัฒนาเป็นระบบฐานข้อมูลกลางด้านการปกครองและการบริหารราชการแผ่นดินในระดับพื้นที่ ซึ่งจะเป็นประโยชน์สำหรับรัฐบาล หน่วยงานภาครัฐในการนำไปใช้วิเคราะห์สำหรับการบริหารจัดการ และจะให้บริการข้อมูลพื้นฐานแก่หน่วยงานภาครัฐและภาคเอกชนไปใช้ประโยชน์ ซึ่งกระทรวงมหาดไทยจะนำเสนอข้อมูลในปลายเดือนสิงหาคม 2561 นี้ 
 ประธานคณะกรรมการการเลือกตั้ง ไม่ตอบโต้ สนช. กรณีผู้ตรวจการ กกต. พร้อมรายงานข้อเท็จจริง ให้นายกรัฐมนตรีรับทราบแล้ว   
 นายศุภชัย สมเจริญ  ประธานคณะกรรมการการเลือกตั้ง หรือ กกต. เปิดเผยว่าได้ชี้แจงประเด็น การคัดเลือกผู้ตรวจการเลือกตั้ง ให้นายกรัฐมนตรีรับทราบแล้ว  แต่นายกรัฐมนตรีไม่ได้แสดงความเห็นอะไร พร้อมขอไม่ให้ความเห็น กรณีสมาชิกสภานิติบัญญัติแห่งชาติ เข้าชื่อเสนอร่างแก้ไขพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง เกี่ยวกับประเด็นผู้ตรวจการเลือกตั้งประจำจังหวัด หรือกระบวนการดังกล่าวจะส่งผลกระทบต่อโรดแมปและการจัดการเลือกตั้งหรือไม่ เพราะไม่ใช่หน้าที่ที่จะให้ความเห็น ต้องเป็นเรื่องของฝ่ายผู้ออกกฎหมาย
 ทั้งนี้ตราบใดที่การแก้ไขกฎหมายดังกล่าว ยังไม่มีผลบังคับใช้ กระบวนการคัดเลือกผู้ตรวจการเลือกตั้ง ก็ยังเดินหน้าต่อไปตามกฎหมายที่ให้อำนาจไว้ ซึ่งผู้ตรวจการเลือกตั้งนี้ สามารถถอดออกจากตำแหน่งได้ทุกเวลา ตามเงื่อนไขในกฎหมาย 
 ปภ.รายงานสถานการณ์ภัยคลี่คลายแล้ว 21 จังหวัด ยังคงมีสถานการณ์อุทกภัยใน 9 จังหวัด เร่งระบายน้ำออกจากพื้นที่   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 9 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก และดินถล่มใน 30 จังหวัด ขณะนี้สถานการณ์คลี่คลายแล้ว 21 จังหวัด ยังคงมีสถานการณ์อุทกภัย 9 จังหวัด ประชาชนได้รับผลกระทบ 22,333 ครัวเรือน 57,811 คน ได้แก่ นครพนม อุบลราชธานี บึงกาฬ สกลนคร ร้อยเอ็ด กาฬสินธุ์ ยโสธร เพชรบุรี และสุราษฎร์ธานี พร้อมร่วมกับหน่วยงานที่เกี่ยวข้องเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว
เศรษฐกิจ/ท่องเที่ยว
  ที่ประชุม กบง.คงราคาขายปลีกก๊าซแอลพีจีภาคครัวเรือนไว้ที่ 363 บาทต่อถัง 15 กิโลกรัม  
 นายทวารัฐ สูตะบุตร ผู้อำนวยการสำนักงานนโยบายและแผนพลังงาน หรือ สนพ. แถลงผลการประชุมคณะกรรมการบริหารนโยบายพลังงาน หรือ กบง. ซึ่งมีนายศิริ จิระพงษ์พันธ์ รัฐมนตรีว่าการกระทรวงพลังงาน เป็นประธานการประชุมฯ โดยที่ประชุมได้รับทราบสถานการณ์ราคา LPG ตลาดโลก (CP) เดือนสิงหาคม 2561 อยู่ที่ 587.50 เหรียญสหรัฐต่อตัน ปรับเพิ่มขึ้นจากเดือนก่อน 25 เหรียญสหรัฐต่อตัน ดังนั้น เพื่อไม่ให้มีผลกระทบต่อผู้บริโภค กบง. จึงมีมาตรการรักษาเสถียรภาพราคาขายปลีกโดยการชดเชยจากกองทุนน้ำมันเชื้อเพลิงทำให้ราคาขายปลีกก๊าซ LPG ภาคครัวเรือนขนาดถัง 15 กก.จะคงอยู่ที่ 363 บาท ขณะเดียวกันที่ประชุม กบง.ยังรับทราบความก้าวหน้าการส่งเสริมใช้น้ำมันดีเซล B20 เพื่อลดค่าครองชีพของประชาชนจากค่าบริการขนส่งและค่าโดยสารรถสาธารณะ รวมทั้งเพื่อแก้ไขปัญหาน้ำมันปาล์มดิบล้นตลาด และสร้างเสถียรภาพปาล์มน้ำมันว่า มีผู้ค้าน้ำมันตามมาตรา 7 ที่เข้าร่วมโครงการและได้รับความเห็นชอบให้จำหน่าย B20 ได้จำนวน 5 ราย ได้แก่ ปตท. บางจาก ไออาร์พีซี ซัสโก้ พี.ซี.สยามปิโตรเลียม รวมปริมาณ 5.38 ล้านลิตรต่อเดือน และล่าสุดปริมาณจำหน่าย B20 ตั้งแต่วันที่ 2 กรกฎาคม - 6 สิงหาคม 2561 พบว่า มีปริมาณรวม 1.31 ล้านลิตร โดยใช้เงินชดเชยจากกองทุนน้ำมันเชื้อเพลิงประมาณ 4.14 ล้านบาท
  หอการค้าไทย เผย เงินสะพัดวันแม่ปีนี้ เพิ่มสูงถึง 1.3 หมื่นล้านบาท  
 นายธนวรรธน์  พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่าจากการสำรวจทัศนคติและพฤติกรรมของประชาชนเกี่ยวกับวันแม่ ประจำปี 2561 พบว่าปีนี้จะมีเงินสะพัดในระบบเศรษฐกิจถึง 13,746.8 ล้านบาท เพิ่มขึ้นร้อยละ 5.3 เมื่อเทียบกับปีก่อนหน้าที่มีเพียง 13,054.9 ล้านบาท เนื่องจากเป็นช่วงวันหยุดยาว จึงนิยมพาแม่และครอบครัวไปท่องเที่ยวตามสถานที่ต่างๆ และพาไปทำบุญ ซึ่งปีนี้ถือว่าคึกคักกว่าปีที่ผ่านมา เนื่องจากเศรษฐกิจไทยปรับตัวดีขึ้น
สังคม
  นายกรัฐมนตรี ขอทุกคนร่วมทำความดีเนื่องในเดือนมหามงคลวันแม่แห่งชาติ 12 สิงหาคม  
 พลเอก ประยุทธ์ จันทร์โอชา นายกรัฐมนตรี กล่าวว่าเดือนสิงหาคม ถือเป็นเดือนมหามงคลเนื่องในวันเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  12 สิงหาคม 2561 ซึ่งสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ทรงมีพระมหากรุณาธิคุณต่อพสกนิกรไทยทุกคน  ซึ่งเป็นสิ่งที่ทุกคนต้องระลึกถึงเสมอ และต้องร่วมกันทำความดีเพื่อประเทศชาติ 
 นายกรัฐมนตรี มอบรางวัลทุนหมุนเวียนดีเด่น ยินดีกับทุกกองทุน ขอพัฒนาต่อยอดให้เป็นกลไกพัฒนาประเทศ สร้างความเชื่อมั่นจากประชาชน   
 พลเอก ประยุทธ์  จันทร์โอชา นายกรัฐมนตรี เป็นประธานในงานมอบรางวัลทุนหมุนเวียนดีเด่น ประจำปี 2561 ของกรมบัญชีกลาง กระทรวงการคลัง  นายกรัฐมนตรีแสดงความยินดีกับทุกกองทุนที่ได้รับรางวัล เพราะทุกกองทุนเปรียบเสมือนเครื่องมือตอบสนองโจทย์ความต้องการในการพัฒนาประเทศ ซึ่งกองทุนหมุนเวียนจะสนับสนุนกิจกรรมต่างๆ ขณะเดียวกันก็ต้องมีการพัฒนากองทุนหมุนเวียนให้ตอบโจทย์การพัฒนาสร้างความเข้มแข็งให้ประชาชนในทุกด้าน โดยต้องอยู่บนหลักความเชื่อมโยงกับการเดินหน้าประชารัฐและนโยบายไทยนิยม โดยมีมาตรการควบคุมความเสี่ยงในการดำเนินการของกองทุน
 นายกรัฐมนตรี ยังได้ให้แนวทางว่าการแต่งตั้งบุคลากรที่จะมารับผิดชอบงานต่างๆ รวมไปถึงงานของกองทุนหมุนเวียนนี้ จะต้องพิจารณาความเหมาะสม และความสามารถที่จะรองรับการทำงาน ทั้งในวันนี้และอนาคตได้ อีกทั้งให้การทำงานเป็นที่ยอมรับ โปร่งใสและประชาชนให้ความเชื่อมั่น
 นายกรัฐมนตรี ย้ำว่าให้ทุกคนเข้าใจถึงความจำเป็นยุทธศาสตร์ชาติ ที่ไม่ใช่เป็นการบังคับแต่มุ่งที่จะให้ประเทศพ้นกับดักต่างๆ รวมถึงนโยบายไทยแลนด์ 4.0 ที่คิดขึ้นมา จากแนวทางการปรับเปลี่ยนเศรษฐกิจของโลก และเห็นว่าอุปสรรคที่สำคัญในการไปสู่เป้าหมาย คือ การสร้างความเข้าใจกับทุกคน ดังนั้นจึงขอให้ทุกฝ่ายสร้างความเข้าใจ ขณะที่โครงการไทยนิยมเป็นโครงการที่ต้องการให้คนนิยมความดี ความงาม ความสุข และความถูกต้อง โดยรัฐบาลกำลังดำเนินการทุกเรื่องเพื่อแก้ปัญหาให้ประเทศเดินหน้าได้
  สำหรับปีนี้มีทุนหมุนเวียนที่ได้รับรางวัล จำนวนทั้งสิ้น 10 รางวัล จาก 5 ประเภทรางวัล คือ รางวัลผลการดำเนินงานดีเด่น จำนวน 4 กองทุน เช่น กองทุนหลักประกันสุขภาพแห่งชาติ รางวัลการพัฒนาดีเด่น แบ่งเป็นประเภทดีเด่น ไม่มีทุนหมุนเวียนได้รับรางวัล ประเภทชมเชย จำนวน 2 ทุน คือ เงินทุนหมุนเวียนยาเสพติด และเงินทุนหมุนเวียนเพื่อจัดทำแผ่นป้ายทะเบียนรถ รางวัลประสิทธิภาพด้านการบริหารจัดการดีเด่น จำนวน 2 ทุน คือ กองทุนหลักประกันสุขภาพแห่งชาติ และกองทุนป้องกันและปราบปรามการฟอกเงิน รางวัลทุนหมุนเวียนเกียรติยศ ได้แก่ กองทุนสนับสนุนการวิจัย รางวัลผู้บริหารทุนหมุนเวียนดีเด่น คือ กองทุนสนับสนุนการวิจัย